Ehdotus NEUVOSTON PÄÄTÖS Maailman kauppajärjestön yleisneuvostossa esitettävästä Euroopan unionin kannasta pyyntöön hyväksyä WTO-poikkeuslupa, joka koskee Euroopan unionin Pakistanille myöntämiä uusia yksipuolisia tullietuuksia /* COM/2012/024 final - 2012/0008 (NLE) */





PERUSTELUT 1. EHDOTUKSEN TAVOITE Tämän ehdotuksen tavoitteena on esittää Maailman kauppajärjestön (WTO) yleisneuvostossa omaksuttava Euroopan unionin kanta pyyntöön hyväksyä WTO-sopimuksen mukainen poikkeuslupa, joka koskee Euroopan unionin Pakistanille myöntämiä uusia yksipuolisia tullietuuksia, jotta Euroopan unioni voisi liittyä saavutettuun konsensukseen kyseisen poikkeuslupapyynnön hyväksymisestä. Komissio hyväksyi 14. lokakuuta 2010 ehdotuksen Euroopan parlamentin ja neuvoston asetukseksi yksipuolisten tullietuuksien myöntämisestä hätäapuna Pakistanille. Komissio vastasi näin kehotukseen, jonka 16. syyskuuta 2010 kokoontunut Eurooppa-neuvosto antoi Pakistanin ennennäkemättömän tuhoisten tulvien vuoksi. Parlamentissa ja neuvostossa tästä ehdotuksesta käytävät keskustelut jatkuvat lähiaikoina. Jotta EU voisi myöntää etuuskohtelun Pakistanista peräisin olevalle tuonnille ilman että sen olisi ulotettava sama etuuskohtelu koskemaan WTO:n muiden jäsenten vastaavia tuotteita, WTO:n on myönnettävä poikkeuslupa, jolla keskeytetään väliaikaisesti tiettyjen sellaisten WTO-sitoumusten soveltaminen, joita muutoin sovellettaisiin. EU esitti WTO:lle 18. marraskuuta 2010 pyynnön, joka koski poikkeamista GATT 1994 ‑sopimuksen I artiklan 1 kohdan ja XIII artiklan määräyksistä siinä määrin kuin on tarpeen (ks. asiakirja G/C/W/640), ja 26. lokakuuta 2011 tarkistetun poikkeuslupapyynnön (ks. asiakirja G/C/W/640.Rev1). Koska tästä poikkeuslupapyynnöstä on edelleen käynnissä kahdenvälisiä neuvotteluja joidenkin WTO:n jäsenten kanssa, toinen tarkistettu poikkeuslupapyyntö toimitetaan myöhempänä ajankohtana. 2. EHDOTUKSEN OIKEUSPERUSTA Silloin kun kansainvälisellä sopimuksella perustetun elimen on annettava säädöksiä, joilla on oikeusvaikutuksia, neuvosto tekee päätöksen unionin puolesta esitettävien kantojen vahvistamisesta komission tai unionin ulkoasioiden ja turvallisuuspolitiikan korkean edustajan ehdotuksesta Euroopan unionin toiminnasta tehdyn sopimuksen 218 artiklan 9 kohdan mukaisesti. Euroopan unionin Pakistanille myöntämiä uusia yksipuolisia tullietuuksia koskevan poikkeusluvan myöntäminen kuuluu tämän määräyksen soveltamisalaan, sillä päätöksen tekee elin (WTO:n yleisneuvosto tai ministerikokous), joka on perustettu kansainvälisellä sopimuksella, joka vaikuttaa EU:n oikeuksiin ja velvoitteisiin. 2012/0008 (NLE) Ehdotus NEUVOSTON PÄÄTÖS Maailman kauppajärjestön yleisneuvostossa esitettävästä Euroopan unionin kannasta pyyntöön hyväksyä WTO-poikkeuslupa, joka koskee Euroopan unionin Pakistanille myöntämiä uusia yksipuolisia tullietuuksia EUROOPAN UNIONIN NEUVOSTO, joka ottaa huomioon Euroopan unionin toiminnasta tehdyn sopimuksen ja erityisesti sen 207 artiklan 4 kohdan ensimmäisen alakohdan yhdessä sen 218 artiklan 9 kohdan kanssa, ottaa huomioon Euroopan komission ehdotuksen sekä katsoo seuraavaa: (1) Euroopan unioni on parhaillaan hyväksymässä lainsäädäntöä, jolla myönnetään uusia yksipuolisia tullietuuksia Pakistanille. Koska vuonna 1994 tehdyn tullitariffeja ja kauppaa koskevan yleissopimuksen (GATT 1994) I artiklan 1 kohdan ja XIII artiklan mukaisista Euroopan unionin velvoitteista poikkeamiseen – siinä määrin kuin on tarpeen – ei ole myönnetty lupaa, uusien yksipuolisten tullietuuksien mukainen kohtelu olisi ulotettava koskemaan kaikkia muitakin Maailman kauppajärjestön (WTO) jäseniä. Sen vuoksi on aiheellista pyytää GATT 1994:n I artiklan 1 kohdan ja XIII artiklan määräyksiä koskevaa poikkeuslupaa, siinä määrin kuin on tarpeen, Maailman kauppajärjestön perustamisesta tehdyn Marrakeshin sopimuksen IX artiklan 3 kohdan mukaisesti. (2) Euroopan unioni jätti tällaisen pyynnön ensimmäisen kerran 18 päivänä marraskuuta 2010, sitä tarkistettiin 26 päivänä lokakuuta 2011 ja WTO:n yleisneuvosto harkitsee kyseistä pyyntöä. (3) Sen vuoksi on aiheellista esittää WTO:n yleisneuvostossa omaksuttava, kyseistä pyyntöä koskeva Euroopan unionin kanta, ON HYVÄKSYNYT TÄMÄN PÄÄTÖKSEN: 1 artikla Maailman kauppajärjestön yleisneuvostossa esitettävänä Euroopan unionin kantana on hyväksyä WTO-poikkeuslupa, joka koskee Euroopan unionin Pakistanille myöntämiä uusia yksipuolisia tullietuuksia. Tämän kannan esittää komissio. 2 artikla Tämä päätös tulee voimaan päivänä, jona se hyväksytään. Tehty Brysselissä 30.1.2012 Neuvoston puolesta Puheenjohtaja